A4-0065/99

Päätöslauselma AKT:n ja EU:n yhteisen edustajakokouksen työn tuloksista vuonna 1998

Euroopan parlamentti, joka

- ottaa huomioon yhteisen edustajakokouksen sen 26. ja 27. kokouksessa Port Louisissa (huhtikuu 1998) ((EYVL C 274, 2.9.1998, s. 19 - 61.)) ja Brysselissä (syyskuu 1998) ((Yhteisen edustajakokouksen 27. istunnon pöytäkirja.)) antamat päätöslauselmat,

- ottaa huomioon työjärjestyksensä 148 artiklan,

- ottaa huomioon kehitys- ja yhteistyövaliokunnan mietinnön (A4-0065/99),

A. katsoo, että Euroopan parlamentille tulisi tiedottaa säännöllisesti yhteisen edustajakokouksen toiminnasta, mikä helpottaisi kehityspolitiikan koordinointia ja takaisi sen johdonmukaisuuden,

B. ottaa huomioon, että neuvottelut uuden yhteistyösopimuksen tekemiseksi AKT-maiden kanssa ovat alkaneet; katsoo, että on olemassa yksimielisyys AKT-EU-yhteistyön jatkamisesta, vahvistamisesta ja mukauttamisesta ensi vuosisadan haasteiden edellyttämällä tavalla; katsoo, että yhteistyön poliittisen ulottuvuuden syventäminen on yksi käsiteltävistä kysymyksistä,

C. katsoo, että yhteisellä edustajakokouksella ja Euroopan parlamentilla on niiden demokraattisen oikeutuksen johdosta tärkeä rooli hahmoteltaessa kehityspolitiikan tulevaa suuntaa ja uuden AKT-EU-sopimuksen luonnetta,

D. katsoo, että ihmisoikeudet, demokratia ja hyvä hallintotapa, moniarvoisuus ja oikeusvaltio ovat olennainen osa unionin kehityspolitiikkaa;

1. Korostaa, että yhteinen edustajakokous on olennainen osa AKT-EU-suhteita ja että se edustaa AKT- ja EU-maiden kansoja; pitää sitä tärkeänä pyrittäessä täysipainoiseen AKT-EU-yhteistyöhön ja vastattaessa demokraattiseen haasteeseen, joka koskee yhä syvemmän poliittisen ulottuvuuden sisällyttämistä uuteen sopimukseen;

2. Korostaa tärkeyttä, joka on yhteisen edustajakokouksen tekemillä ehdotuksilla AKT-EU-neuvottelujen aikana; muistuttaa sen omien toimien merkityksestä tässä prosessissa, mikä käy ilmi sen 2. lokakuuta 1997 komission vihreästä kirjasta Euroopan unionin ja AKT-maiden välisistä suhteista 2000-luvun alussa - uuden kumppanuuden tuomat haasteet ja mahdollisuudet ((EYVL C 325, 27.10.1997, s. 28.)) ja 1. huhtikuuta 1998 komission tiedonannosta suuntaviivoista uusien yhteistyösopimusten neuvottelemiseksi Afrikan, Karibianmeren ja Tyynen valtameren maiden (AKT) kanssa ((EYVL C 138, 4.5.1998, s. 108.)) antamista päätöslauselmista;

3. Kehottaa tämän vuoksi vahvistamaan yhteisen edustajakokouksen roolia ja optimoimaan sen työmenetelmiä niin, että niissä otetaan huomioon AKT-EU-yhteistyön syntymässä oleva uudenlainen luonne mukaan lukien mahdollisuus pitää edustajakokouksen alueellisia kokouksia;

4. Pitää tervetulleena sitä, että yhteisen edustajakokouksen valtuuskunta, johon kuuluvat yhteispuheenjohtaja Lord Plumb, varapuheenjohtaja ja tulevien AKT-EU-suhteiden esittelijä Kinnock sekä yhteisen edustajakokouksen jäsen ja Euroopan parlamentin kehitys- ja yhteistyövaliokunnan puheenjohtaja Rocard, osallistui uutta AKT-EU-sopimusta koskevien neuvottelujen avaamiseen AKT-EU-neuvoston puheenjohtajan kutsusta; pitää tätä asianmukaisena tunnustuksena yhteisen edustajakokouksen tärkeälle roolille prosessissa;

5. Pitää tervetulleena sitä, että vaaleilla valittujen AKT-edustajien määrä on nyt 75 - 85 % AKT:n kokonaismäärästä; muistuttaa, että 1980-luvulla yhteisessä edustajakokouksessa oli lähes yhtä paljon parlamentaarisia ja diplomaattisia AKT-edustajia;

6. Panee merkille, että Euroopan ja AKT-maiden kansalaisjärjestöjen tarkkailijoiden osallistuminen AKT:n ja EU:n yhteisen edustajakokouksen työhön rikastuttaa keskustelua ja vahvistaa yhteyksiä kansalaisyhteiskuntaan;

7. Korostaa ihmisoikeuksien, demokratian, hyvän hallintotavan, moniarvoisuuden, oikeusvaltion ja kehitystavoitteiden saavuttamisen välistä suhdetta; korostaa, että avoimuus ja vastuullisuus ovat tehokkaan yhteistyöpolitiikan olennaisia osia;

8. On huolissaan tavasta, jolla perustuslakeja muutetaan joissakin AKT-maissa, mikä voi estää moniarvoisuuden ja vaarantaa demokratian; katsoo, että yhteinen edustajakokous voisi käsitellä tätä kysymystä;

9. On myös huolissaan siitä, miten vaaleja ovat joissakin AKT-maissa järjestäneet tahot, jotka haluavat saavuttaa yksipuolisen kontrollin tai ylläpitää sitä;

10. Toivottaa Etelä-Afrikan lämpimästi tervetulleeksi yhteisen edustajakokouksen jäseneksi;

11. Pahoittelee, että neuvotteluja Etelä-Afrikan kanssa kauppa-, yhteistyö- ja kehityssopimuksen tekemiseksi ei ole vielä saatu päätökseen lähes neljän vuoden jälkeen; muistuttaa Cardiffin Eurooppa-neuvoston lausunnosta, jonka mukaan sopimukseen olisi pitänyt päästä viimeistään syksyyn 1998 mennessä; pitää tervetulleena neuvottelijoiden hiljattain saavuttamaa kehitystä alustavan sopimuksen tekemiseksi;

12. Pitää hyvin myönteisenä yhteisen edustajakokouksen tarkkailijan aseman myöntämistä Kuuballe;

13. Panee kiinnostuneena merkille AKT:n sisäistä yhteistyötä koskevan päätöslauselman, joka annettiin yhteisen edustajakokouksen yleisen kertomuksen yhteydessä;

14. Pitää yhteisen edustajakokouksen aikaisempia ja nykyisiä työryhmiä tärkeinä välineinä, joilla käsitellään sekä tämänhetkisiä että pitkäaikaisia ongelmia ja kehitetään kattavia ja realistisia ratkaisuja, jotka voivat vaikuttaa pysyvästi käytännön toimiin;

15. Vahvistaa tukensa tärkeälle työlle, jota yhteisen edustajakokouksen ihmisoikeuksien esittelijät tekevät; kehottaa kaikkia AKT- ja EU-maita osallistumaan yhteistyöhön;

16. Jakaa täysin yhteisen edustajakokouksen suurten järvien aluetta ja Kongon demokraattista tasavaltaa koskevan kannan; panee merkille hyväksytyt kattavat päätöslauselmat;

17. Panee merkille yhteisen edustajakokouksen tuen Nigeriaan kohdistuvalle kahdenlaisen menettelyn strategialle: kehitystä pidetään tervetulleena, mutta samalla jatketaan painostusta ja pakotteita, kunnes ihmisoikeusloukkaukset loppuvat ja kunnes on todella mahdollista saada aikaan demokraattinen perustuslaki ja lainmukainen siviilihallitus; jakaa tämän näkemyksen ja viittaa rohkaisevaan kehitykseen äskettäin pidetyissä paikallisvaaleissa;

18. Ilmaisee syvän surunsa Eritrean ja Etiopian välisestä selkkauksesta; tukee yhteisen edustajakokouksen pyrkimyksiä rauhanomaiseen ratkaisuun ja sen molemmille maille esittämää kehotusta hyväksyä vuoropuhelu sekä sovittelu ja luopua väkivallasta, sillä se on ainoa tie eteenpäin;

19. Tukee täysin yhteisen edustajakokouksen tuomiota Sudanin toistuville ihmisoikeusloukkauksille sekä sen tasapainoa horjuttavalle roolille alueella; kehottaa sitoutumaan täysin neuvottelualoitteeseen IGAD:n alaisuudessa;

20. On hyvin huolissaan useista muista kansainvälisistä selkkauksista ja ihmisoikeusloukkauksista joillakin AKT-alueilla; pitää tervetulleena yhteisen edustajakokouksen kantaa näissä asioissa; pahoittelee kuitenkin, että yhteinen edustajakokous ei ole kaikissa tapauksissa saavuttanut yhtenäistä näkemystä;

21. Vahvistaa tarpeen lisätä alueellista yhteistyötä etenkin infrastruktuurien parantamiseksi, alueellisten markkinoiden vahvistamiseksi ja entistä tehokkaampien talousalueiden luomiseksi niin, että samalla poistetaan haittaavat tekijät, kuten kuljetusten esteet ja tullirajoitukset;

22. Pitää tervetulleina tuloksia yhteisen edustajakokouksen matkoista Bougainvilleen ja Keniaan; korostaa tällaisten matkojen tärkeyttä, koska niiden avulla saadaan ajantasaista tietoa paikallisesta tilanteesta ja voidaan edistää vaikeiden tilanteiden ratkaisua kyseisillä alueilla;

23. Vahvistaa kantansa, jonka mukaan keinoja kriisien estämiseen tulisi käyttää ja kehittää ongelmien pahenemisen estämiseksi ja selkkausten rauhanomaisen ratkaisun mahdollistamiseksi, ja pitää tässä yhteydessä tervetulleina yhteisen edustajakokouksen antamia päätöslauselmia;

24. Pitää tärkeänä osallistumista kaikkiin komission toteuttamiin vaalitarkkailualoitteisiin sekä sitä, että noudatetaan AKT-maiden esittämiä kutsuja osallistua presidentin- ja parlamenttivaaleihin turvallisuuden sen salliessa, koska vain demokratiaprosessin jatkuva seuranta tekee mahdolliseksi realistisen arvioinnin ja onnistuneen lopputuloksen;

25. Pitää tervetulleena esittelijöiden työjärjestystä koskevaa aloitetta työmenetelmien parantamiseksi entisestään sekä ehdotusta komission ja neuvoston kyselytunnin ottamiseksi jälleen käyttöön;

26. Ottaa asianmukaisella tavalla huomioon yhteisen edustajakokouksen näkemykset päättäessään ulko- ja kehityspolitiikkaan liittyvistä kysymyksistä sekä päättäessään kysymyksistä, jotka liittyvät perustavalla tavalla kehityspolitiikkaan ja joiden on oltava sen kanssa yhdenmukaisia, kuten kaupan alaa koskevat kysymykset; kehottaa EU:n jäsenvaltioita sekä neuvostoa ja komissiota tekemään samoin;

27. Pitää tervetulleena sitä, että AKT-maiden yksityissektorin vahvistaminen sekä pieniin ja keskisuuriin yrityksiin kohdistettu tuki on otettu entistä paremmin huomioon kestävän kehityksen strategioissa, ja katsoo, että paikallisten tarpeiden ja resurssien mukaisen teollisen kehityksen edistäminen on kehittämisstrategian tärkeä osa;

28. Pitää tervetulleena sitä, että hajautettu yhteistyö, kansalaisyhteiskunnan osallistuminen ja yhteistyö paikallisten kansalaisjärjestöjen kanssa AKT-maissa on entistä tärkeämpää, ja erityisesti sitä, että naisten oikeuksien vahvistaminen tärkeänä kestävän kehityksen edellytyksenä tunnustetaan;

29. Korostaa tiedon, lehdistön ja mielipiteen vapauden sekä poliittisen opposition vapauden suurta merkitystä tukahduttamisesta vapaan yhteiskunnan toteuttamisessa; tähän sisältyy kilpailevien poliittisten ryhmien tasapuolinen pääsy tiedotusvälineisiin;

30. Pitää tervetulleena sitä, että yhteinen edustajakokous on yhä enemmän kehittymässä avoimen keskustelun foorumiksi, jossa käsitellään inhimillisiin perustarpeisiin liittyviä kysymyksiä, kuten kaikkien pääsyä peruskoulutukseen, puhtaan veden saantia ja perusterveyspalveluja samoin kuin ympäristönsuojelua ja sosiaalista alaa koskevia kysymyksiä niin, että kehitysyhteistyössä otetaan entistä enemmän huomioon sukupuoleen liittyvät kysymykset;

31. Kehottaa puhemiestään välittämään tämän päätöslauselman neuvostolle, komissiolle, AKT:n ja EU:n yhteiselle edustajakokoukselle, AKT-EU-neuvostolle ja jäsenvaltioiden hallituksille ja parlamenteille.